Cesarhanmun/geonobi-data huggingface dataset:
地名: 海州 (黄海道, 首府/牧)
年: 1768.0

○壬申/上祗迎崇陵忌辰祭香於延和門外, 仍御典設司。 上曰: "仁獻王后誕降於海州乎?" 領議政金致仁曰: "然矣。" 命宣傳官奉審芙蓉堂及碑閣, 命承旨讀《崇陵誌狀》, 至各司奴婢貢, 上曰: "今則婢貢全無矣。" 命北道大小貢膳及甲山貢皮, 限今年停捧。 革罷諸道佛刹之爲願堂於宮房者, 令八道兩都, 搜訪孝廉節義以聞。 蓋以崇陵所已行, 載在誌狀故也。 仍御興化門, 放釋金吾秋曹捕廳輕囚, 命京兆, 進鄕民, 問農形, 又招入鐘街流丐若干人, 付惠廳給糧。
地名: 海州 (黄海道, 首府/牧)
年: 1778.0

○辛未/次對。 領議政金尙喆啓言: "洪忠監司徐有隣狀啓, 條列各邑弊瘼。 以扶餘等三十九邑, 流來初不付種及陳田改量, 適値災年, 勢將待豐擧行, 請就其中尤甚處, 先爲精査, 陳田降等、降續, 隨起隨稅。 德山縣宮房出稅之過濫、栗峰
              三驛馬位田稅之過徵, 亦許改量降等, 從實收稅爲請。 初不付種, 實是諸道通患。 陳田之弊, 己卯査陳之後, 又若是, 陳荒四千餘結有難一時許免, 依道狀, 待年豐以次擧行。 德山縣宮房免稅、栗峰驛馬位田, 前頭改量時, 一體査正爲宜。" 從之。 又啓言: "道啓, 又以永春等三十一邑民少軍多之弊、報恩等十六邑各寺奴婢逃故白徵之弊爲言, 而烽軍之以良私竝定, 所論有據。 監考之以品官差定, 《績典》所載, 依請施行。 忠義、忠翊衛之假稱冒錄, 尤是避役之淵藪, 嚴禁該府, 捧單口傳之弊, 自各其邑, 以可據錄券, 四祖來歷報來後, 始許成給口傳。 將校、監官、面任等名色, 竝以出身鄕品差定, 曾經軍校及冒錄忠義者, 査出移定於選武等相當之役, 實爲良丁稍裕之道, 竝請施行。 甲午減貢時道比摠之朝令, 嶺南則行之, 而本道則不行。 依他道例, 毋論某邑, 以其生産者, 一一査括, 使之從便充額, 以除白徵之弊。" 從之。 又啓言: "慶尙監司李性源狀啓: ‘條列各邑弊瘼, 以爲本道田結, 己卯査陳後, 屢經大水, 虛結白徵, 爲五千餘結, 請査實降續’ 云。 己卯査陳, 不過數十年之間, 隨請隨許, 難繼之道。 請依湖西覆奏, 待年豐改量, 陳田還起, 竝令釐正。" 上曰: "道臣必當詳査, 使之更加親執, 爬櫛狀聞後稟處。" 又啓言: "道啓又以各宮房賜牌奴婢, 勿委宮差, 依宮結收稅例, 自該邑捧納於戶曹, 自戶曹出給該宮房爲言。 賜牌奴婢不過私貢, 地部擧行, 有傷事面。 如有此輩之憑藉作弊, 守令報于道臣, 嚴加懲治, 道臣不能直斷者, 報備局重繩爲宜。" 上曰: "所謂宮差之種種侵虐, 無論大小, 直自營邑, 或刑或杖, 無所不可, 何必自戶曹捧給, 然後除弊乎? 此後復有宮差之貽弊小民, 則監司、守令難免其罪, 另加嚴飭。" 又啓言: "黃海監司徐有寧狀啓, 條列各邑弊瘼, 以鳳山等十邑田稅, 皆詳定作錢, 而訓鍊都監、禁衛營、司饔院保軍身役, 以米豆責納, 民弊多端, 折價以納爲言云。 軍門各司之自京貿米, 勢難許施, 而外邑稱冤, 專由於京司上納時斗斛濫觴之致, 請嚴飭各衙門。" 從之。 又啓言: "道啓又以海州
              首陽山城城內田結, 爲七十六負, 而納稅一如平田, 募民莫可支保。 各山城俱有火田稅, 而本城獨無折受。 以城內田結, 降續火田, 輕其收稅, 付之本城爲言, 請許施。" 從之。 又啓言: "京外過婚、未葬之類, 㝡爲四民之無告者, 請令內而賑廳, 外而諸道, 搜訪顧恤, 俾得實惠下究。" 從之。 仍命五部, 精抄啓聞。 又啓言: "糶糴半留, 法意至嚴, 而近來守令不畏國法, 任自加分, 如向來關西事, 而極矣。 今年八路庶有懲戢之效, 而猶復冒犯, 安得免怙終之律? 請更嚴飭諸道。" 上曰: "所奏甚是, 故犯之罪, 厥有常刑, 另加嚴飭。" 又啓言: "農家移秧, 自是禁令, 而小民爲其省勞, 專取速效。 一遇暵乾, 輒多陳棄, 寧不慨惜? 字牧之官, 身爲田畯, 無失耕播之期, 不奪農時, 尤是要道。 請嚴飭諸道。" 從之。 左議政鄭存謙啓言: "嶺隘封標內, 冒耕放火與松田放火, 同其律, 昭載法典, 而昇平百年, 禁防弛懈, 民不知法。 嶺隘要害處近多間路, 以致莫重關防之因此踈虞, 請行會諸道, 嚴加禁飭。" 從之。
地名: 海州 (黄海道, 首府/牧)
年: 1793.0

○命海西延安府司、哨鍊及其他尤甚邑聚點, 幷停止。 海州還捧小米五千石, 以詳定例折價, 移送延安, 白川郡餉穀之納于礪峴鎭倉者, 尤甚面三分一停退, 其餘捧留本邑, 安岳郡量田, 姑令置之。 從左議政金履素稟處也。 延安府各軍門衙門軍保米錢及內奴身貢、白川郡辛亥壬子軍布身貢未捧條, 幷蕩減。 特旨也。
地名: 海州 (黄海道, 首府/牧)
年: 1809.0

○命孝子廣州士人李榮、烈女陽城士人權斗容妻李氏、廣州私婢荐分旌閭, 忠臣咸陽
              鄭胤獻贈職, 孝子廣州士人朴師中、咸陽
              禹廷呂及其侄義孫ㆍ敬孫、烈女海州故學生張宗甲妻元氏給復。 禮曹以各道御史別單, 覆啓請之也。
地名: 海州 (黄海道, 首府/牧)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】
地名: 海州 (黄海道, 首府/牧)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 延安 (黄海道, 都護府)
年: 1415.0

○庚午/召府院君、議政府、六曹于朝啓廳賜酒。 命戶曹判書尹向曰: "今年京畿旱甚, 聞士大夫家亦貸義倉米, 眞罕古之凶年。 不可移民就食, 宜於常貢額外, 另行輸轉, 以賑窮乏。 其忠州
              慶原倉陳米五千石, 可雇私船輸來, 至春或貸給、或賑濟、或糶, 以收楮幣。" 兵曹判書朴信啓: "無可儲處矣。" 上曰: "來年霾雨尙遠, 可以露積, 當及歲前以運。" 因語向曰: "聞, 尙衣院一月熨斗炭例八石, 是亦百姓之所備也, 安可妄費? 宜減其半。 予之爲此, 非吝其物, 以恤民也。 京畿百姓之弊, 冬則在於炭及燒木; 夏則司僕生芻亦難, 故內司僕馬定數四十匹矣。 宮中予所知事, 亦令內竪已曾減損, 其在外供上之事, 莫謂供上, 宜推類酌中減數, 以便百姓。" 又曰: "慶尙道監司安騰陳奴婢決絶弊瘼, 則以爲今年失農, 報禾穀之狀, 則以爲旱不爲災。 嘗命詰問則曰: ‘前報失農非是。’ 何其錯亂若是乎? 不寧惟是, 廣問各道之人, 皆云如舊, 唯京西數郡及延安、白川爲無可食耳。 未審予之所聽然歟? 嘗聞旱甚而五穀豐熟爲災, 今年之稔, 得非怪事?" 朴信對曰: "臣每見各道人來, 輒問禾穀, 皆言甚好。"
地名: 延安 (黄海道, 都護府)
年: 1450.0

○命李季甸問安于兩使臣。 季甸使通事, 潛授賜奴婢券于鄭善, 善喜甚垂淚曰: "但無子孫相傳之語耳。 昔賜吾收養父奴婢, 死後還收, 無乃如此乎?" 季甸答曰: "豈敢如此乎?" 尹鳳謂曰: "延安田地事, 何如?" 答曰: "已下諭其道監司問之, 時未回報。"
地名: 延安 (黄海道, 都護府)
年: 1455.0

○諭黃海道觀察使曰: "延安付處瓔, 依住家舍, 令所在邑隨宜修理, 當身及奴婢幷五口, 月給糧料、酒肉、饌具。"
地名: 延安 (黄海道, 都護府)
年: 1456.0

○癸卯/傳旨刑曹曰: "李禎祥、李智英等奴婢, 在延安者, 賜判內侍府事田畇。"

○以李思怡
              延安住奴婢, 賜判內侍府事田畇。
地名: 延安 (黄海道, 都護府)
年: 1457.0

○傳旨刑曹曰: "靈光永屬婢仲非, 賜都承旨曺錫文, 延安永屬婢德非、古阜永屬婢召史, 賜右議政姜孟卿; 昆陽永屬婢莫今, 賜雲城府院君
              朴從愚; 任實永屬婢心水, 賜領中樞院事尹師路; 平壤永屬婢性德、梁玉妹厚存, 賜坡平君
              尹巖; 安邊永屬婢於應伊、濟州永屬婢栢州, 賜花川君
              權恭; 靈光永屬婢松伊, 賜前判中樞院事李季甸; 稷山永屬婢梅花、李石貞妾女小非, 賜判中樞院事李澄石; 玉果永屬婢春月、成勝妾女性今, 賜左贊成申叔舟; 咸興永屬婢銀非, 賜右贊成黃守身, 文化永屬婢玉今、友直女子無心, 賜判中樞院事權擥; 李澄玉妾女哲今, 賜判書韓明澮, 靈光永屬婢玉京, 賜判書權蹲; 忠州永屬婢未致, 賜判書洪達孫; 閔伸妾女玉眞, 賜知中樞院事朴薑; 高山永屬婢欣加伊、李老女諫非, 賜都節制使楊汀; 永興永屬婢矢靡他、梁玉妹閑存, 賜都節制使洪允成; 咸安永屬婢小非、成勝妾女玉童, 賜判書朴元亨, 吉州永屬婢寶今、金尙忠女子尙非, 賜參判具致寬; 大興永屬婢於屯、李老女子李非, 賜前大司憲崔恒; 珍島永屬婢召史、趙完珪妾女玉今, 賜判內侍府事田畇; 錦山永屬婢召史, 賜前提學尹士昀; 權自愼妾女未致, 賜府尹柳洙; 吉州永屬婢定非、兪應孚妾女還生, 賜同知中樞院事奉石柱; 雲峯永屬婢奇德、李末生女子石非, 賜府尹康袞, 牙山永屬婢寶德, 賜都節制使柳河; 康津永屬婢若非, 賜觀察使元孝然; 蔚山永屬婢欣德, 賜中樞崔濡; 全州永屬婢漢非, 賜參判黃孝源; 金海永屬婢祿只, 賜左承旨尹子雲; 結城永屬婢於屯, 賜右承旨韓繼美; 權策妹召史, 賜參議曺孝門; 長連永屬婢延香, 賜右副承旨金礩; 博川永屬婢者斤伊, 賜參議權愷; 江界永屬婢全伊, 賜提學鄭守忠; 婢順非, 賜上護軍柳溆; 南原永屬婢吳非, 賜判事柳泗; 金堤永屬婢內隱非, 賜大護軍安慶孫; 泗川永屬婢永老, 賜上護軍趙得霖; 錦山永屬婢小斤伊, 賜副正洪順孫; 眞寶永屬婢春伊, 賜節制使郭連城, 康津永屬婢內隱伊, 賜前護軍崔潤。"
地名: 延安 (黄海道, 都護府)
年: 1474.0

○先是河東府院君
              鄭麟趾、領議政申叔舟入侍經筵, 啓上言訴冤、選上差定及軍額等事, 命更議之, 至是議啓, 鄭麟趾、申叔舟及蓬原府院君
              鄭昌孫、茂松府院君
              尹子雲、右議政成奉祖議: "選上奴子餘數, 分屬各司, 如有公家之役, 臨時聚役, 事畢後, 還送其司, 且訴冤者雖無該司退狀, 如有憲府退狀, 則許呈當直廳、義禁府、司憲府, 訟者則亦許直呈于當直廳爲便。" 從之。 鄭麟趾ㆍ鄭昌孫ㆍ申叔舟ㆍ尹子雲ㆍ成奉祖、領敦寧府事尹士昕、左贊成盧思愼、右贊成尹弼商、兵曹判書姜希孟、陽川君
              許琮、平陽君
              朴仲善、吏曹判書鄭孝常、居昌君
              愼承善、禮曹判書李承召ㆍ知中樞府事許亨孫、襄陽君
              林自蕃、綾原君
              具文信、延安君
              李淑琦、昆山君
              裵孟達、兵曹參判韓致禮、上護軍金堅壽、行護軍趙誠山、同知中樞府事芮承錫、大司諫鄭佸議: "太宗朝設內禁衛, 定額六十, 至世宗朝, 加四十爲一百, 以不精而還減四十, 今加定額爲二百, 其數冗故不精。 請減一百。" 文城君
              柳洙、左參贊李克培、戶曹判書李克增、月城君李鐵堅、信川君
              康袞、善山君
              金嶠、刑曹判書李繼孫、工曹判書魚世恭、同知中樞府事尹岑、大司憲李恕長議: "去庚寅年, 革鷹揚衛一百, 加定內禁衛一百爲二百, 其試才一依大典之法, 則不可謂不精, 況禁兵不宜輕減。" 鄭麟趾、鄭昌孫、申叔舟、尹子雲、尹士昕、成奉祖、盧思愼、尹弼商、姜希孟、許琮、朴仲善、鄭孝常、李鐵堅、許亨孫、金嶠、康袞、愼承善、林自蕃、具文信、李淑琦、裵孟達、韓致禮、尹岑、李恕長、金堅壽、趙誠山、芮承錫、鄭佸議: "世宗朝定甲士之數六千, 今加數爲一萬, 請減二千五百。 且正兵元數五萬五千一百十五, 《大典》撰定時, 減一萬二千六百十五, 而數止四萬二千五百, 今不可又減。" 李克培議: "去壬午年, 世祖命臣括軍丁于下三道, 得十三萬餘人, 世祖慮有脫漏者, 命權攀等更刷漏丁, 猶慮其未盡, 命金礩大加搜括, 以成軍籍, 其時獻議者, 多以謂不可, 世祖排群議, 斷然行之, 爲萬世軍國大計也。 至庚寅年, 別侍衛二千四百減九百, 甲士二萬減一萬, 破敵衛三千減五百, 隊卒三千四百四十減四百四十, 彭排六千減一千, 正兵八萬六千減五千八百六十, 壬辰年又減九千七百四十五, 兩年所減正兵之數已多。 今又減之, 則兵卒單少, 脫有緩急, 無以濟事, 其於軍國大計何如? 若慮軍戶罷敝, 當疏其番數, 以休其力。 臣又聞, 前日減軍額之時, 吏售其奸, 所減者皆富戶, 而貧艱者不得行賂, 猶編軍籍, 其弊不貲。 請依《大典》數勿減。" 上從柳洙等議, 仍內禁衛舊數, 從麟趾等議, 正兵依新定《大典》數, 甲士則減二千。 上又命兵曹: "水軍逃亡物故者, 以今減正兵及保、甲士保充定, 其子支曾定他役者, 推移完聚。 各浦鹽盆有無覈實蠲減, 土木雜役一皆除之, 專爲治船防戍, 各官守令、各浦萬戶, 非法橫使者, 重論罷黜, 正兵亦依水軍例給牌檢察, 以防代立, 今減正兵及保, 水軍外勿定他役, 而正兵元額內有逃亡物故者, 以此充定。 如有守令濫役爲醫ㆍ律學生、書員、日守者, 重論罷黜。 甲士額外當減者, 不宜一時頓減, 其物故及鍊才不入者, 勿充數漸減之, 役軍則彭排元額五千, 而時屬一千四百四十一, 隊卒元額三千, 而時屬一千七百九十六, 近因除料, 人不樂屬, 有名無實, 今以所減甲士之祿, 量加料數, 以勸之充其元額, 以赴役事。" 兵曹據此啓: "水軍視諸色軍, 其役最苦, 以此日就減耗, 固當爲先充差, 然今減正兵ㆍ甲士及其保, 不可盡屬之, 擇其壯實者, 依《大典》, 試走力, 分屬于彭排, 隊卒以其餘充定, 且水軍本令世傳其役, 欲其慣於舟楫, 而守令不究立法本意, 移屬子支於他役, 甚不可也。 令節度使竝刷還完聚, 其鐵物吹鍊, 陸物備辦, 係關治船, 防戍事外, 如禮葬、造墓及一應土木之役, 竝蠲除以寬其力, 守令、萬戶或有非法役使者, 依隱占使喚空歇軍役律, 一名杖八十, 每三名加一等, 罪止杖一百, 罷黜充軍, 今所減正兵, 守令濫役, 爲醫ㆍ律ㆍ學生、書員、日守者罪亦如之, 甲士鍊才不入而願屬捉虎甲士者勿聽, 數準今定額而後聽之, 彭排、隊卒不得滿額, 專由(余),
                〔除〕
              料而然。 今於甲士遞兒職從五品減二, 從六品減十, 從七品減三十三, 從八品減五十六, 從九品減六百九十九, 則都計八百人祿俸。 以此移給一年立番彭排一千、隊卒六百朔料何如?" 下院相議之, 鄭麟趾、申叔舟、尹子雲議: "皆依所啓施行, 但今減正兵及保、甲士保勿試, 彭排隊卒竝充水軍爲便。" 從之。

○御經筵。 講訖 獻納尹顯孫啓曰: "宋觀方被論劾, 單騎赴任。 其意以謂, 業已赴鎭, 必不遞之, 設心如此, 其人可知。 請罷之。" 上曰: "試之不才而後, 罷之未晩。 其被劾赴任, 鞫之可也。" 掌令李瓊仝啓曰: "宋觀規避論劾, 潛令京邸人, 雇馬之官, 隨遣十騎, 迎其妻孥, 奸狡甚矣。 守令使京邸人, 預告行期, 本府遣人點檢, 覈其不法例也, 況農時法不得挈家? 觀犯此二罪, 本府方劾之。" 上曰: "憲府疏云: ‘旱乾之災, 由於大臣之殖貨’, 何不斥其名而泛言之耶? 大臣豈盡殖貨而虐民者歟? 雖間有一二人, 未必以此致災, 如或知之, 明言之。" 瓊仝曰: "臣等非以大臣爲虐民, 徵債之際, 豪奴不從主言, 恣意侵督, 足以傷和召災, 故疏及之。" 上曰: "虐民非大臣所知, 謂之致災可乎? 古者勸分救荒, 私債固不可無也。" 瓊仝曰: "富者貧之母, 私債不可盡革也, 齊民以其贏餘自相稱貸, 隨意斂散, 何弊之有? 但勢家威脅貧民, 攘奪財産, 田畝所收, 盡歸其家, 民甚苦之, 臣等欲革大臣私債者, 惡其害及於民也。" 領事洪允成啓曰: "堤堰於農家, 誠有利。 洪州、合德堤堰, 頃因決毁, 廢爲蓬蒿之場, 往年臣承命往審, 乃復修築, 聞今年禾稼之茂, 近年所無, 裁成輔相之道, 眞不虛矣。 黃海道
              延安
              南大池灌漑之利甚博, 趙之夏爲府使, 以此池與永膺大君
              琰、吉昌府院君
              權擥爲水田, 韓明澮以聞世祖, 召大君及權擥切責之。 今聞邑民又決毁耕墾, 甚不可。 昔元
              世祖屯田于鳳山, 欲幷此池, 忠烈王力請得免。 此池在前朝亦重之, 今不可廢也, 請於農隙, 遣官修築, 禁民占耕。" 上曰: "然。"
地名: 延安 (黄海道, 都護府)
年: 1477.0

○延城府院君
              李石亨卒。 輟朝、弔祭、禮葬如例。 石亨字伯玉, 延安人。 贈左議政懷林之子, 及長好學不倦, 正統辛酉, 連魁進士生員試, 又魁文科, 拜司諫院正言。 壬戌, 轉集賢殿副校理, 丁卯, 陞應敎, 中重試, 守直殿, 景泰辛未, 陞直提學, 乙亥, 進階通政僉知中樞院事, 尋出爲全羅道觀察使, 丙子, 遞拜禮曹參議。 天順丁丑, 陞嘉善判公州牧(事)
                〔使〕
              ; 戊寅, 還幷僉知中樞院事。 一日以別雲劍侍世祖, 顧謂左右曰: "李石亨自公州特召者, 將以大用, 不可久滯行職。" 卽拜漢城府尹。 庚辰, 世祖將巡西界, 特命爲黃海道觀察使。 石亨應辦稱旨, 大加褒賞, 賜鞍馬, 陞嘉靖。 他日世祖見石亨, 必曰: "是我西道主人也。" 辛巳, 拜司憲府大司憲, 尋以中樞院副使兼京畿觀察使。, 壬午, 遞拜戶曹參判, 冬陞資憲判漢城府事。 中外戶牌之事, 悉委任之, 石亨考覈甚苛, 良民之無籍者, 多投勢家爲奴, 人或言: "石亨亦多占之。" 甲申, 加正憲, 丙戌, 特加崇政, 判漢城如舊, 命爲八道體察使, 尋加崇祿, 石亨判漢城, 凡七年。 世祖嘗慰藉曰: "卿勿以久任爲恨。 終當有以待卿。" 戊子, 世祖昇遐, 石亨以告訃請承襲使如京, 遷知中樞府事, 己丑, 復命特加輔國。 今上卽位, 拜判中樞府事, 辛卯, 賜純誠佐理功臣號, 以本職封延城府院君, 丙申, 實封府院君, 至是卒, 年六十三。 諡文康, 勤學好問文, 溫柔好樂康。 石亨性和厚, 宗族貧乏者, 皆周之。 有妹家貧早歿, 收其二女, 養于家, 婚嫁如親子。 晩年祿崇官閒, 唯以詩酒自娛, 名其堂曰戒溢, 岸幘燕坐, 日夕嘯詠。 嘗與洪敬孫等刪節《大學衍義》, 採《麗史》可勸戒者附之, 名曰《衍義輯略》。 上之命印頒, 時議: "以西山
              《衍義》不宜增減", 竟不行。 世祖嘗曰: "我好佛, 何如梁
              武帝?" 石亨方被酒叩頭曰: "殿下奈何以梁武自處乎?" 每引內殿, 命宮女唱《三壯元詞》, 以侑酒。
地名: 延安 (黄海道, 都護府)
年: 1483.0

○黃海道
              延安府人長命告: "本道觀察使金順命, 杖殺內需司奴豆乙彦," 遣弘文館應敎鄭誠謹鞫之。
地名: 延安 (黄海道, 都護府)
年: 1486.0

○刑曹三覆啓: "醴泉囚私婢貴非。 亏音非殺其主南觀罪, 律該凌遲處死。 私奴末同、寺奴良衣大與在逃私奴終同等謀殺南觀, 偸取財物罪, 律該斬不待時。 終同追捕斬, 末同等妻子依《大典》永屬所在官奴婢。 延安囚私取檢叱知、從同、仇次金與在逃末叱同、金尙德、宋豆含、金戒行結黨强盜罪, 律該斬不待時。 末叱同等追捕斬, 檢叱知等妻子依《大典》永屬所在官奴婢。" 竝從之。
地名: 延安 (黄海道, 都護府)
年: 1487.0

○吏曹判書申浚等來啓曰: "延井冽有才幹, 可任守令。 且已許通, 爲都摠府都事, 故注擬。" 命召臺官, 問曰: "凡人一經坐罪, 則終身不用乎?" 持平崔灌啓曰: "東萊, 倭船來泊處, 財貨所萃, 非貪汚者所宜居。 故請改差耳。" 命議于領敦寧以上。 沈澮議: "百姓之苦樂, 在守令賢否。 井冽若實貪殘, 則不可爲守令, 改差爲便。" 尹弼商、李克培議: "井冽所犯, 果如憲府所啓, 則當此激濁揚淸之時, 不宜授守令之任。" 尹壕議: "井冽在延安時, 雖有所犯, 其後已敍用, 從仕久矣。 今若追論罷之, 則恐無改過自新之路。" 傳曰: "人誰無過? 若一有所犯, 終身不敍則安有自新之理乎? 其召憲府敎之。" 持平鄭錫堅來啓曰: "東萊, 沿海巨鎭, 倭人會處, 慶尙中道以下田稅與奴婢貢布、倭人齎來銅錢皆入于此, 且鎭屬軍卒甚多, 故邑守常擇賢用之。 今井冽材非文武, 行亦貪殘, 使守此邑, 則必生邊釁, 後悔無及。" 傳曰: "井冽將試于他處, 其改東萊。"
地名: 延安 (黄海道, 都護府)
年: 1492.0

○刑曹啓: "黃海道
              延安居私奴金升老, 倒曳其父金伊之主金從善, 以刀刺傷罪, 律該杖一百、流三千里, 以賤口當贖流。" 右副承旨曺偉啓曰: "升老窘辱從善之時, 金伊坐視不救, 金伊實與謀, 奴主之間, 有如此事, 實關風化, 誠非細故, 請置大辟。" 上曰: "然, 其竝照律以啓。"
地名: 延安 (黄海道, 都護府)
年: 1502.0

○前箕城副令
              繼男, 成宗國恤卒哭內, 奸私婢梅花。 事露, 付處延安府後免放, 仍率其妾, 疎薄正妻, 不覲老父。 至是, 宗簿寺請罪, 命照律。
地名: 延安 (黄海道, 都護府)
年: 1507.0

○甲午/臺諫合司啓曰: "旣盡陳其情, 而亦悉聞上敎矣。 上以爲收議, 而不允, 是以臣言爲不當也。 臣等不敢居職, 請亟遞臣等之職。" 獻納朴祥啓曰: "臣以母病相見, 歸光州, 頗聞守令不法。 順天府使李公信貪婪無比, 刑罰刻薄, 又畜樂安官婢於衙內, 請托公行, 作弊多端。 同福縣監李懇, 以田八結, 作一牛, 從名輪駄, 駄價緜布, 一結收一匹, 輪督民間, 用之於官。 南平縣監宋麒孫刻木爲人, 名曰木將校, 用以施令, 一刻稽留, 罰徵緜布、米、太, 性又柔懶, 牽制奸吏。 礪山郡守李元英多率奴婢, 又率成雙子弟, 凡官廳出納之物, 令其子弟監之, 多行不法, 請皆罷職, 以警其餘。 又聞定難功臣金良彦覲親于湖南, 率奴三十餘名, 所經各官, 多般侵虐。 監司令珍原、金溝等倅, 檢擧支供, 不由直路, 橫行各官, 煩擾太甚。 良彦特蒙上恩, 初陞堂上, 所當謹愼, 而驕縱如此, 監司亦委定差使員, 致令作弊, 不得無罪, 請皆推問。" 大司諫南慄啓曰: "密陽府使鄭子芝爲海州判官, 貪汚尤甚, 州人怨之, 播諸詩章, 及爲任崇載從事官, 採紅駿於慶尙道, 囚督列邑人吏, 受賂還放, 以驛馬公然輸家。 爲人如此, 可以堪牧民之任乎? 善山府使李琬, 自盜官物, 載船輸京, 又令其子, 連續轉輸, 嶺南一路, 以琬爲貪汚第一, 延安府使任浩, 盜官物, 載船輸京, 連被告訴, 宜皆罷黜。 高山縣監張翼, 日事飮酒, 不治公務, 亦宜罷黜。" 傳曰: "土田、臧獲、蔭加、永文等事, 皆不允。" 傳于朴祥曰: "所啓守令不法事, 豈盡親見之乎? 若不親見, 聞於一人, 則一人之毁譽, 或未必公也, 見褒貶後, 當推問之, 金良彦事, 推問於監司。" 傳于南慄曰: "獻納則下鄕親聞之, 卿何從而聞乎, 何不公議於僚中, 而獨啓之乎? 黃海道褒貶已來矣, 延安府使居最, 當推問於監司。" 慄啓曰: "臣舊聞此語, 近因論啓大事, 未及議于僚中, 適見朴祥之啓, 臣亦啓之。"
地名: 延安 (黄海道, 都護府)
年: 1509.0

○癸丑/御朝講。 掌令李自華曰: "洪景舟責免本職, 而反陞授判中樞。 判中樞, 西班一品也, 烏在其責免之意? 請命改正。 釜山浦僉使申恭, 本無識見, 用心貪汚。 成順童, 亦無賢能, 倭奴與士卒, 必不畏服。 幷速改正。" 上曰: "南方將有倭變, 故以堂上差遣事, 大臣建議, 而人物不足, 故以此輩擬望耳。" 領事朴元宗曰: "臺諫所啓甚當。 近倭奴凌慢我國, 故欲以堂上嚴威鎭服之。 名爲堂上, 而若不廉靜, 則彼倭奴, 何有所畏服乎? 今僉使申恭, 前爲繕工正, 多行不法, 成順童, 年老而無前程, 必不廉潔, 莫若以堂下官擇差也。 今武士如尹熙平、李公遇雖存, 不可虛內而盡除邊將也, 以僉正、副正, 擇差爲便。" 上曰: "以堂上、堂下官交差, 亦予初意也。 申恭等若不合邊將, 則改差。" 朴元宗曰: "熊川縣監曺潤孫, 有名望武臣, 若兵水使有闕, 則當以此輩注擬。 大抵邊將, 不可不儲養。 若人物可當, 則僉正以上, 可陞爲堂上。 成宗朝陸閑, 以司醞令, 爲堂上矣。" 正言崔命昌曰: "今數易邊將, 而亦不得其人, 則其往來之弊, 豈其少哉? 平海郡守李琬, 亦有名武士, 與蔚山郡守, 職次相當, 相換爲便。" 元宗曰: "部民告訴, 此實薄風。 祖宗朝使不得告訴, 世祖特許之。 於是官奴輩, 告其守令, 所犯守令, 無所措手足。 大抵守令有不法, 則臺諫聞而彈駁, 觀察使聞而貶黜, 不必令民告訴也。 今若不禁, 則弊將不救。 請痛懲。 今延安府前, 多有樹木, 皤腹老夫, 多聚樹下, 論議守令事, 輒上京告訴。 金海亦有此風, 其漸不可長。 當問大臣立法。"

○丙辰/諫院啓曺潤孫、李珣事曰: "前者崔命同爲釜山浦僉使, 人稱其賢, 倭奴亦服其廉謹。 可以超擢, 而只賞表裏者, 重爵賞也。 曺潤孫、李珣, 後若有實(跡)
                〔績〕
              , 則雖陞堂上, 亦無妨。" 憲府啓曰: "軍資判官任浩, 前爲延安府使時, 官庫雜物, 輸來其家, 臺諫論啓推之。 無罪事干, 多受刑杖, 故只遞其職, 竟不窮治, 非以浩爲無罪也。 如此犯贓者, 雖不終身廢棄, 固當置散, 使之懲戒。 今未經年, 而吏曹卽敍, 亦非也。 請改正。" 傳曰: "任浩事, 憲府啓以爲事干累受刑訊, 終無違端, 故請放不推, 可謂發明矣。 豈可與未發明者, 同罪乎? 曺潤孫、李珣等事, 亦已議定, 不可改也。"
地名: 延安 (黄海道, 都護府)
年: 1512.0

○壬申/禮曹啓曰: "先是箕城副令於成宗國恤卒哭內, 奸私婢事覺, 延安付處, 及其蒙放, 率妾仍居, 不卽來見其父。 其父呈狀于禮曹, 欲廢箕城, 而以鶴城副令爲嫡。 禮曹移宗簿寺, 從其父訴, 論以不忠不孝, 竟廢其嫡, 非其父雪城副守擅廢也。" 傳曰: "其語憲府。"
地名: 延安 (黄海道, 都護府)
年: 1523.0

○甲子/聽啓覆。 延安囚喪人李金, 毆打番佐致死事, 依律。 典獄囚私婢貴德, 扶執孕胎良女, 互相飜轉, 使之落胎, 仍以致死事, 減死。
地名: 延安 (黄海道, 都護府)
年: 1531.0

○領議政鄭光弼議: "李貴宗事, 出於臺諫所啓, 所宜究竟, 然初旣風聞, 且無顯然之端, 唯務得情, 數多加刑, 似爲未安。 如有顯迹, 臺諫見無辜受刑,
                【指事干。】
              豈容不達? 近來諸司庫子等, 偸取官物, 略不疑畏, 所宜懲治。 奉常寺奴子等事, 臣等前以刑訊得情爲啓者, 欲懲後, 且警百也。 卽今右奴等, 已受刑訊五六次。 其穿穴雖的實, 不可指爲右奴等爲庫子時所爲。 且雖得情, 恐不皆至一罪, 以相當律, 議擬論斷似便。" 左議政李荇議曰: "李貴宗事, 出於風聞, 不得已先問事干。 其事干人, 非自己事, 數多加刑, 至於隕命, 似爲曖昧。 奉常寺庫子等事, 其穿穴處的實, 必有盜出之人。 典守者或知其情, 非他事干之例, 難輕棄。" 右議政張順孫議曰: "凡守令不法, 不得已先推事干。 李貴宗已遞, 而事干刑訊, 至於二次。 臺諫所啓, 必非己見, 或出於風聞。 事干若復加刑, 恐或殞命。 奉常寺庫子等事, 前日下問時, 官物盜取者, 不懲治, 恐或長惡, 故以不可輕論, 回啓矣, 今則各人受刑, 已至十餘次, 其穿穴, 亦不的知某人時所爲。" 落點于鄭光弼議。 仍傳曰: "李貴宗事干, 或有受刑二次者, 或有專不刑訊者。 其不刑訊者, 畢推後。 推案入啓, 則予當判付也。 奉常寺庫子事, 除加刑照律。"
                【諫院初以延安府使李貴宗, 交通京江舟人, 偸載官物, 輸于京家, 恣行貪汚, 請先罷後推。 憲府啓, 事干贓汚, 不可以府緘問, 請以詔獄推鞫。】
              
            

○壬辰/判義禁府事金璫等啓曰: "高靈監
              彭齡之事, 其初延安府居私奴奉元, 以其女順今强奸事, 來呈司憲府, 行移本道推之, 則奉元之弟有山, 爲中媒云。 但其爲中媒, 不分明許諾, 故高靈監以娶順今事, 往奉元之家, 則其家人成群出打, 高靈監, 退避隣舍。 有山率高靈監, 引入于奉元之房, 而順今隨入云。 其父供招曰: ‘我女子已經人, 其强奸與否, 未可知也。’ 中媒及圍繞之人, 則雖加刑三四次, 皆以不爲强奸發明, 而順今之招亦曰: ‘我則女人, 力不能逆, 二夜同宿。’ 以此見之, 高靈監, 以威力相奸而已, 其節次則非强奸也。 然旣以强奸爲傳旨, 本府則以傳旨之意, 推之矣。 但彼狂妄宗親, 於國恤之時, 如此爲之, 罪則大矣, 以推案見之, 則不可指爲强奸也, 故敢稟。" 傳曰: "高靈監事, 非他人之例, 以宗室之親, 多受刑訊, 予所垂念者也, 祖宗朝, 爲宗親設宗學, 使習其禮義, 今則宗親等, 不顧禮義, 泛濫於外方, 故高靈監强奸事, 令憲府各別閱實也。 若非和奸, 而以威力奸之, 則是亦强奸也。"

○
                【洪佑世供云: "臣與沈貞, 本不相知, 無交結之理, 遠路往見, 其理萬無。 自夏及秋, 腰疾得發, 不出門庭, 去八月初六日, 以作田之地番審事, 與隣居鄭惟沈, 一時下歸黃海道
                  長淵, 得病久留。 九月初一日, 鄭惟沈一同, 還發海州地, (尹攴孫)
                      〔尹支孫〕
                    
                  家, 同宿留三日, 到海州官奴連山家止宿, 鄭惟沈, 則海州農舍仍留。 臣因病留二日, 初八日宿靑丹驛, 初九日延安府內名不知人家止宿, 初十日金郊驛止宿, 十一日開城府城內人家止宿, 十二日馬山驛子申石家止宿, 十三日到京前, 病大發, 二朔至苦痛, 醫員盧漢明、朴世擧等處問藥, 至今臥痛。 江西下去沈貞相見之理, 專無。 臣數月病臥, 氣力虛弱, 夢寐間, 歸領相家錄事, 納名入謁領相曰: ‘今日有命牌, 則當詣闕。’ 云。 錄事出去後, 領相私自語曰: ‘今日若有政, 則臺諫無乃遞乎? 承旨一人亦必遞矣? 政丞一人, 意亦見遞矣。 若遞則誰其代之? 必尹殷輔爲之矣。 然則爲兵判者誰耶?’ 顧見我曰: ‘汝父爲之, 則好矣。’ 云。 聞此言, 下直之際, 夢覺。 翌日隣居孽六寸李彦國, 問病來到, 談話間, 夢中之事開說, 彦國答曰:‘夢見大人, 必有喜事。’ 云。 構虛造語, 眩惑人聽, 欲逞兇謀, 萬無云。"】
地名: 延安 (黄海道, 都護府)
年: 1537.0

○戊戌/傳于政院曰: "今來黃海道觀察使啓本, 白川居房漢貞, 潛奸延安居士族女玉從事, 予詳見之, 此乃王舜臣所告也。 舜臣招辭曰: ‘玉從, 乃同生妹也。’ 而玉從則曰: ‘非同生也, 乃四寸也。 以奴婢事有嫌, 如是發說’ 云。 又其同生娚王熙貞、王玉貞, 居果川, 行移問之, 則熙貞等果云: ‘玉從, 乃其同生妹, 而舜臣, 乃四寸也。’ 又玉從招曰: ‘其成婚時, 圍繞者一人, 今移居于靈巖云,’ 則其可疑之端非一。 承旨更審首末可也。 舜臣以四寸, 而稱同生者, 必有其情。 且玉從又云: ‘父名乃達孫’, 而舜臣則父名乃王猷, 而達孫乃其兒名也。 此亦可疑處也。 況圍繞者在靈巖, 而其時觀察使,
                【李億孫。】
              不知其誰也, 慮其滯獄, 不行移詰問而直推。 玉從刑訊八次, 漢貞十一次, 雖已取服, 此不可信。 不小死罪之事, 少有未盡處, 則後日啓覆時, 左右宰相, 可以謂之當罪耶? 今若還移本道, 則似亦遲滯。 令該曹詳覈首末, 果川及靈巖等事干居處行移, 推問窮詰, 然後定罪似當。"
地名: 延安 (黄海道, 都護府)
年: 1542.0

○壬寅/御夕講。 憲府啓曰: "近於政事間, 公道不行, 多有循私之弊, 故自上欲痛革此弊, 丁寧下敎, 而銓曹託稱公薦, 反行私情, 注擬之際, 不避親戚, 
                【王子敎官成子澤, 乃吏曹判書成世昌同姓六寸孫也。】
              物論洶洶。 不特此也, 被論之人, 未久卽敍, 守令相換, 率多任情, 是皆不有公論而然也。 判書成世昌、參判申瑛請罷。 大學諸生, 累擧不中者, 公薦敍用, 雖是法典, 爲儒者, 則固當羞恥, 頃者一聞銓曹薦報之奇, 爭先坌集, 自薦其名, 士習卑陋, 漸不可長。 今次大學薦擧, 請勿用。 金沆以其薦, 爲造紙署別提, 請竝改正。 延安府使趙如晦, 昵愛谷山官婢, 使其邑木手 造家於谷山, 又多輸穀物。 事雖出於高靈監挾私之訴, 物論騰播, 亦已久矣, 請拿推。" 答曰: "吏曹堂上, 宰相之人, 罷職, 無乃過重乎? 不允。 餘如啓。"
地名: 延安 (黄海道, 都護府)
年: 1553.0

○乙巳/延安府使金彦琚上疏陳時弊。
                【彦琚初附林百齡爲掌令, 又附宋世珩爲獻納, 被駁左遷。 百齡、世珩爲吏曹判書時, 以同在一道, 私庇彦琚。 彦琚狠愎邪毒, 陰刻好詐, 巧於害物。 日望朝廷生事, 急於趨勢。 登第之初, 見鄕人鄭萬鍾, 時進用, 氣勢頗熾, 朝夕於其門, 人指之曰: "鄭萬鍾之奴。" 如此陳疏, 亦非發於愛君憂國, 其必出於自衒求售。 是托於正以呈其不正也。】
              答曰: "內需奴婢復戶, 諸王子、駙馬家海澤、魚箭, 仁壽宮、兩宗事, 非今伊始, 天災豈由於此也? 大張水陸事, 予則未知。"
地名: 延安 (黄海道, 都護府)
年: 1565.0

○憲府啓曰: "同知姜暹
              
                【性輕佻麤鄙, 行身不謹。 頃爲守墓官時, 多行鄙陋。 細瑣之事, 以利於己。 奉使朝京, 多貿綾段。 其兄昱爲水原府使, 府有元惡吏, 被囚當死, 暹受其賕, 囑諸昱, 放之。 其無狀類此。】
              以順懷世子守墓官, 於小祥得授嘉義, 又於大祥陞資憲。 此雖出於聖上爲順懷, 別施恩典之至情, 而禮文不能無等級之殊, 恩數又從而有異焉, 則世子守墓之官, 固不得與大王守陵官, 同其恩賞也。 若不顧禮之等級, 而混施恩數, 則非徒爵賞虛濫, 無以勸人, 而亦不得無議於後世矣。 當初守墓官差定時, 至以二品之人啓下, 物情皆以爲未便, 而今授資憲重加, 物情尤爲未便。 請姜暹資憲加改正。 都承旨朴啓賢, 以藥房副提調之故, 得授嘉義賞加。 此乃醫官及他提調等, 一例恩典也。 然啓賢旣於去朔授嘉善, 
                【文定王后下玄宮時, 啓賢以榟宮侍衛, 授嘉善賞加。】
              又於今月授嘉義。 一朔之內, 連受重加, 自古恩賞之濫, 未有若此之甚者也。 物情皆以爲未便。 請啓賢嘉義加改正。 江原監司申汝悰, 
                【爲人眩於是非。 與尹春年交結, 同踐淸顯, 馴致宰列, 已取譏於有識。 頃爲監司時, 捧沈通源簡而爲之, 聞者鄙之。】
              前爲水原府使時, 本府居私奴表倫, 恃其主尹元衡威勢, 或奪人土田, 或奪人奴婢, 或奪人牛馬。 聞良民女子有色, 則必刼奪强奸, 窮兇極惡, 無所不至。 本邑及隣近官百姓, 不勝其侵害。 爲邑主者, 所當按治, 而汝悰畏其勢焰, 若不聞知。 至於兪孝元稱名人, 以表倫之誣訴, 被囚於本府, 受刑一次之後, 多率班奴, 擅入獄中, 亂打孝元, 滿身有傷, 仍致物故。 事狀首末, 備露於孝元屍親鄭三才之訴狀, 臣等捉致水原刑獄吏卒, 而推詰, 則表倫之打殺, 明白無疑。 汝悰身爲一邑之主, 使勢家奴子擅入官獄, 打殺人命, 而怯於權勢, 掩匿不發, 其罪大矣。 而至今安心度日, 恬不爲恥, 物情痛憤。 不可任其方伯, 請罷其職。 近來國綱解弛, 人不畏法, 守令汎濫, 貪汚成風, 官庫財穀, 公然偸竊而猶爲不足。 調發民丁, 築堰作田, 以爲子孫無窮之計, 弊習已成, 極爲寒心。 延安府使李叔男, 本以貪贓之賊, 性又暴悍, 取尹元衡婢妾女。 作妾之後, 憑藉勢, 益長驕橫, 一邑之穀, 輸運無餘, 盡民血之餘。 又生作田之計, 盡發一邑之民, 廣築三重之堰, 周回闊遠, 一望無際。 又於平山、海州連境兩處, 築堰作田, 經營此役之際, 民生之怨苦, 爲如何哉! 有一本邑之民, 不勝其苦, 欲訴冤於法司, 而叔男知而捉致, 極加侵暴, 以致斃死, 聞者驚駭。 請李叔男永不敍用。 其三處所築之田, 皆出於民, 實非叔男之物也。 請令本道監司, 以都事親審摘奸, 無遺打量, 詳錄其數啓聞後, 令戶曹處置。" 答曰: "姜暹特加事, 予已量授, 不必改正, 不允。 都承旨一朔內連受加資, 數則數矣, 而前者提調, 例皆加資, 獨不授加, 亦似異焉, 故竝授加矣, 不允。 申汝悰罷職似過, 只遞差。 李叔男永不敍用太重。 治人何至如此之甚乎? 罷職不敍可也。 永不敍用, 則不允。 餘事如啓。"
地名: 延安 (黄海道, 都護府)
年: 1592.0

○倭賊攻延安城, 招討使李廷馣擊却之。 賊將甲斐、豐臣長政等以延安城守不去, 悉發海州、平山諸州縣屯兵, 大擧而來。 城中色沮多言: "招討非受命守城, 宜避此銳鋒, 以圖後擧。" 廷馣泣諭之曰: "余以經幄老臣, 不能執羈的從行。 今承王世子招討之命, 亟宜乘一障效死, 安忍苟活? 且誘民而入城, 敵至而棄之, 吾豈忍爲也?" 下令曰: "不欲同死者, 任其出走。" 使奴僕積草持炬以待, 戒曰: "賊若登城, 余當坐此, 汝卽焚之, 毋令賊手汚我。" 乃諭遣異議之士。 從事官禹俊民出去, 申明約束, 誓一心力。 於是, 軍中感憤齊呼曰: "大將判死命, 我輩何用生爲?" 賊遂圍城。 有一將負白旗, 乘白馬環城周視, 旗忽爲風所倒, 武士張應祺發一矢, 洞胸殪之。 廷馣指示左右曰: "此賊敗兆也。" 賊晝夜進攻, 鳥銃數千齊放, 烟焰籠塞, 丸下如雨。 廷馣意色安閑, 令守陴者, 矢無輕發, 俟賊攀城, 發必中殺。 撤門扉、樓檻爲防牌, 縛積草爲炬, 列鼎煮湯, 令老幼兒婦供役。 賊以草柴塡塹以上, 則擲炬以焚之; 賊以長梯登城, 或負板以毁城, 則碎以木石, 注以沸湯, 無不殞斃。 賊起飛樓于南山, 穴板壁臨射, 則城中隨起土墻以障之。 賊乘夜霧, 潛上西城, 守陴者以炬圍燒殺四十餘人。 受圍四日, 晝夜大戰, 賊亦丸盡, 唯叫噪而已。 城中亦乘勝歡呼, 金鼓震地。 賊乃聚積尸, 焚之而退, 卽出兵追擊, 斬級鹵獲甚多。 廷馣獻捷兩朝, 但言: "某日圍城, 某日解去。" 無他語。 朝廷皆言: "戰勝不易, 不伐功尤難," 賞加嘉善同知中樞。 同守將士有功者, 張應祺、趙宗男、趙瑞龍、奉堯臣等, 賞職有差。 世子遣官犒軍, 奬諭曰: "卿招集散亡, 堅守孤墉, 積薪待燃, 甘與同斃, 使雲梯、鳥銃, 終不得售, 安市城主外, 曾所未聞。 四方聞風, 皆思嬰壘, 兩湖船路, 往來無礙, 非卿之力歟? 自是, 益治守具, 賊日來索戰, 而城守益堅, 終歲不敢犯。" 始, 府使申恪從趙憲言, 引城外水, 作大池于西門內, 戰時專以沸湯殺賊, 賴其預瀦也。
地名: 延安 (黄海道, 都護府)
年: 1593.0

○劉摠兵接伴官徐渻啓曰: "臣今朝, 與禮曹正郞黃洛, 邀中軍, 共設茶禮, 仍給昨日所賜禮物, 則中軍書示曰: ‘受之雖無名, 却之爲不恭, 今謹領賜矣。’ 臣私以地圖, 與中軍曰: ‘老爺欲知進兵道路, 以勦倭賊, 大人贊畫之際, 亦要看否, 敢此呈似’ 云, 則中軍受而覽之, 曰: ‘自此幾日可到京城? 亦有幾條小路? 由水路, 則可幾日到京城? 自京城到東萊, 有幾條路乎? 賊所據幾邑, 下寨幾處? 由何路往來? 今若進兵, 由何路? 何路糧草最優? 抑別有奇兵取勝之道乎? 可一一書示。’ 臣書對曰: ‘小的當跟行老爺, 到京城, 沿路當細細圖畫, 一一書呈。 大槪自此至京城, 有開城大路, 步軍則十日方可到。 爲大軍之行, 儲峙糧草, 稍可支供矣。 其餘小路, 皆經倭賊焚掠, 都無糧草。 只有水路, 自延安、白川, 放船乘早潮, 便風以去, 則一日可至畿甸金浦、通津地方, 乘潮半日, 可至京城。 倭賊峙糧留屯, 名喚龍山倉矣, 龍山之距京城, 五里地也。 別有一計, 自金浦, 捨船由旱路, 經富平、水原之境, 到龍仁、竹山兩縣地, 金亮、鍾
              杯、佐殘等倭賊下寨處, 皆不過二三日程, 而留屯之倭, 僅滿千名云。 若齎數日糧, 暗暗步走, 擊破一寨而據之, 則此所謂疾雷不及掩耳, 破之必矣。 此乃賊之東道留營之處也。 彼此消息不通, 歸路斷絶, 則賊必反顧, 而思欲遁還矣。 大兵躡後, 奇兵遮前, 雖有智者, 莫之爲謀也。 賊奴不死則降, 何必求和耶? 此今日第一機關, 而奇之奇者也 自京城, 往東萊之路, 則有左路、右路、水路、中路四大路, 當隨後畫呈矣。 糧草, 則右路稍足矣。 書訖, 中軍覽之, 欲持以示摠兵矣。 未幾來傳摠兵之言曰: ‘經略傳牌住此, 以待後令云。 爾國, 若具倭賊講和退去與否, 釜山船隻有無, 倭賊添生兵與否, 一一書來, 則吾當稟帖于經略, 急欲前進。’ 云云矣。"

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 延安 (黄海道, 都護府)
年: 1594.0

○傳曰: "海州問安內官之往來, 例騎刷馬, 各官至於刷牛以給, 當此農時, 豈可刷牛? 聞之可駭。 凡問安往來, 不過馬(一)
                〔二〕
              三匹, 自今司僕寺留養馬, 海州、延安、江華、通津, 依常時分養例, 各置六匹喂養。 自此往海州者, 騎司僕馬, 自海州來此者, 則騎其分養馬, 次次相遞, 人糧馬料, 則各其發程處, 計其程途而都給之。 若於中道, 依前責出刷馬及供饋馬料等事, 則本官卽囚其奴子, 移牒于監司, 轉啓推治。 如此, 則儼然一郵傳, 而小無中路作弊。 東宮問安, 亦依此例施行, 但南方, 則驛馬有無, 不能詳知, 令有司, 爲公事磨鍊行移。"